- રાઈટ ટુ એજ્યુકેશન (RTE) એક્ટ અંતર્ગત ધો.૧માં પ્રવેશ માટેની કાર્યવાહી શૈક્ષણિક વર્ષ શરૂ થાય તે પહેલા પૂર્ણ કરવાના શિક્ષણ વિભાગના દાવા આ વર્ષે પોકળ સાબિત થયા છે. શિક્ષણ વિભાગ દ્વારા બે તબક્કામાં પ્રવેશ યાદી જાહેર કરી જૂનના પ્રથમ સપ્તાહમાં કાર્યવાહી આટોપી લેવાની ગુલબાંગો પોકારી હતી. પરંતુ સોમવારથી રાજ્યની શાળાઓમાં નવા શૈક્ષણિક વર્ષનો પ્રારંભ થઈ ચુક્યો છે ત્યારે હજુ RTEમાં પ્રવેશનો બીજો રાઉન્ડ જ જાહેર કરાયો ન હોઈ શંકા-કુશંકાઓ ઉભી થઈ છે. આમ, RTEમાં બીજા રાઉન્ડના અંતે પ્રવેશ કાર્યવાહી પૂર્ણ થશે ત્યાં સુધીમાં વિદ્યાર્થીઓના અભ્યાસના દિવસો વેડફાશે. સત્તાવાર રીતે શિક્ષણ વિભાગ દ્વારા ૨ જૂનના રોજ બીજી પ્રવેશ યાદી જાહેર કરવામાં આવનાર હતી પરંતુ ૧૧ જૂન સુધીમાં બીજી યાદી જાહેર કરાઈ ન હોવાનું જાણવા મળે છે.